G'n kniebuigery meer voor F1-wedrenne | Maroela Media
G'n kniebuigery meer voor F1-wedrenne
Stefano Domenicali, hoof van Formule 1, sê renjaers sal nie meer 'n formele geleentheid kry om die knie te buig voor wedrenne nie. Hy benadruk dit is nou tyd vir "aksie" om diversiteit in motorsport te verhoog.
Brittanje se Lewis Hamilton en ander renjaers het die afgelope twee seisoene voor elke wedren die knie gebuig as 'n teken van solidariteit teen rassisme.
F1 beplan egter om die tydgleuf uit sy voor-wedren-skedule te verwyder vir die nuwe seisoen, wat volgende maand in Bahrain begin.
Die sport het Dinsdag aangekondig hy verleng sy befondsingsooreenkoms vir die Formule 1-ingenieursbeurs vir onderverteenwoordigde groepe tot 2025. 'n Teenrassisme-boodskap sal ook steeds voor elke wedren vertoon word.
"Ons moet seker maak dat dit wat ons gedoen het, belangrik was om die bedoeling van Formule 1 te wys vir die dinge wat regtig saak maak vir die wêreld," het F1-president en uitvoerende hoof Domenicali aan Sky Sports gesê. "Ek dink dit is nou die tyd om die gebaar te verander in aksie. Nou moet dit wat ons doen fokus op die diversiteit van die gemeenskap – dit is die eerste tree."
Renjaers sal vermoedelik steeds in 'n ander stadium voor die aanvang van die wedren, moontlik by hul motors, kan kniel.
Dit volg net dae ná Hamilton so te sê bevestig het dat hy na die renbaan sal terugkeer. Dit bring 'n einde aan sy stilte op sosiale media ná verlede jaar se omstrede eindstryd in Abu Dhabi. Hamilton se toekoms by F1 het onseker geblyk toe Max Verstappen met die beker weggestap het. Hy het egter Saterdag op Twitter gesê: "Ek was weg, maar nou is ek terug."
Domenicali het gesê almal het sy besluit, om stil te bly, gerespekteer. "Ek dink hy sal ten volle gereed wees vir die aanvang van die seisoen. Lewis het die moontlikheid om vir die agtste keer as wêreldkampioen te kraai."